Rahvusvaheline noorsoovahetus Soomes  SOUND PARK  21. - 28. juuli 2008    Juulis toimub Soomes põnev ja aktiivne noortelaager "Sound Park", kus kohtuvad noored muusikasõbrad Eestist, Soomest, Itaaliast, Hispaaniast ja Portugalist.    Sound Park on noortelaager, kus on võimalus saada uusi sõpru ja luua uusi helisid. Sound Park toob kokku muusikast huvitatud noori, kuid see ei tähenda, et peaksid ise kindlasti muusik olema. On tore kui  oled laulnud või mõnda pilli mänginud, kuid see ei ole kõige olulisem, sest uued helid luuakse laagri käigus. Laagri jooksul toimub mitmeid huvitavaid töötubasid, mida juhendavad professionaalsed muusikud. Muu hulgas ehitatakse töötubades uusi põnevaid muusikainstrumente, tutvutakse arvutimuusikaga ja luuakse muusikapalu.  Lisaks muusikale käiakse saunas, nauditakse suve, grillitakse ja ujutakse ning lõbutsetakse.    Osalema on oodatud kõik 16-20 aastased noored, kel huvi teiste kultuuride ja  muusika vastu ning soov hankida uusi rahvusvahelisi sõpru ja kogeda midagi uut. Varasem rahvusvaheline kogemus ei ole oluline, pigem vastupidi, ootame osalema ka neid, kes seni pole rahvusvahelistes laagrites käinud! Lisaks põnevale teemale saavad noored praktiseerida laagris inglise keelt ja leida uusi tuttavaid riikides, mis eestlaste jaoks seni ehk liigagi kauged. Kuigi laagri töökeel on inglise keel, siis olulisem on soov ja valmisolek võõrkeeles suhelda, kui keelt väga hästi osata.    PRAKTILINE INFO:  Aeg: 21.-28.juuli 2008  Koht: Etelä-Pohjanmaan Opisto, Ilmajoki, Finland  Kellele: 16-20 aastased noored Eestist, Itaaliast, Hispaaniast, Portugalist ja Soomest. Igast riigist osaleb 10 noort ja 2 grupijuhti.  Töökeel: inglise keel  Majutus: hostel  Kaasa vaja võtta: isiklikud asjad - riided vihmaseks ja ilusaks ilmaks. Kui on, siis oma instrument.  Osalustasu: 5500 krooni. Osalustasu sisaldab kohalikku ja rahvusvahelist transporti, kindlustust, toitlustust, majutust ja programmi.    Korraldaja Seinäjoe linnavalitsuse noorteosakond.  Projekti toetab EL haridusprogramm Euroopa Noored.    Kui projekt tundub Sulle huvitav, siis saada oma täidetud osalejaankeet ja enesetutvustus aadressile headest(at)headest.ee. Registreerimine lõpeb 16. juulil.